রেল পথে ১৮৮ টাকায় যাওয়া যাবে ঢাকা-কক্সবাজার

শনিবার (১১ নভেম্বর) কক্সবাজার আইকনিক রেলস্টেশন উদ্বোধন করবেন প্রধানমন্ত্রী শেখ হাসিনা। এদিকে ঢাকা-কক্সবাজার রেললাইন চালু হচ্ছে চলতি বছরের পহেলা ডিসেম্বর। এতে ট্রেন চালুর পর মেইল ট্রনে সর্বনিম্ন ভাড়া মাত্র ১৮৮ টাকায় ঢাকা থেকে কক্সবাজার যাওয়া যাবে।

আজ শুক্রবার (১০ নভেম্বর) কক্সবাজার রেলওয়ে স্টেশনের উদ্বোধন প্রস্তুতি পরিদর্শন করে এ তথ্য জানান রেল সচিব হুমায়ুন কবির।

তিনি বলেন, ‘আমরা আশা করছি, আগামী ১ ডিসেম্বর থেকেই যাত্রীবাহী ট্রেন চলাচল শুরু করতে পারবো। সেই ট্রেনে সর্বনিম্ন ভাড়া ধরা হচ্ছে ১৮৮ টাকা। এটি হবে নন এসি মেইল ট্রেন। সর্বোচ্চ ভাড়া এসি বার্থে ১ হাজার ৭২৫ টাকা। বর্তমানে রেলের যে ভাড়ার হার আছে, সেই অনুযায়ী তা নির্ধারণ করা হয়েছে।’

তিনি আরও বলেন, ১ ডিসেম্বর শুধু আন্তঃনগর ট্রেন চালু হবে। পরে কমিউটার ও মেইল ট্রেন চালু হবে। আগামীতে এই রুটে পর্যটক কোচ চালু করা হবে। শুধু ঢাকা নয়, উত্তরাঞ্চল ও দেশের অন্যান্য অংশ থেকেও কক্সবাজারে রেলপথে আসা যাবে। এতে করে যোগাযোগের নতুন পথ উন্মোচন হবে। তবে ১ ডিসেম্বর রেল চালু হলেও কক্সবাজারের আইকনিক ঝিনুক স্টেশনে সব সুবিধা পাওয়া যাবে না বলেও জানান তিনি।

বাংলাদেশ রেলের মহাপরিচালক কামরুল আহসান বলেন, ঢাকা থেকে একটি মেইল ট্রেন ছাড়বে সকাল ১০টা ৩০ মিনিটে, কক্সবাজারে পৌঁছাবে ৬টা ৩০ মিনিটে। পর্যায়ক্রমে এই রুটে ট্রেন বাড়ানো হবে।

উল্লেখ্য, ২০১১ সালের ৩ এপ্রিল দোহাজারী-রামু-কক্সবাজার পর্যন্ত মিটারগেজ রেলপথ নির্মাণ কাজের ভিত্তিপ্রস্তর স্থাপন করেন প্রধানমন্ত্রী শেখ হাসিনা।